Az Európai Parlament és a Tanács 2327/2003/EK rendelete

(2003. december 22.)

fenntartható közlekedéspolitika keretén belül az Ausztrián áthaladó nehéz tehergépjárművekre alkalmazandó, 2004-re vonatkozó átmeneti pontrendszer létrehozásáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 71. cikke (1) bekezdésére,

tekintettel a Bizottság javaslatára [1],

tekintettel az Európai Gazdasági és Szociális Bizottság véleményére [2],

a Régiók Bizottságával folytatott konzultációt követően,

a Szerződés 251. cikkében megállapított eljárásnak megfelelően [3], az egyeztetőbizottság által 2003. november 25-én jóváhagyott együttes szövegtervezet figyelembevételével,

mivel:

(1) Az 1994. évi csatlakozási okmány [4] 9. jegyzőkönyve 11. cikke (2) bekezdésének a) pontja megállapítja, hogy az ökopontrendszer 2003. december 31-én hatályát veszti.

(2) A 2001. december 14-i és 15-i laekeni Európai Tanács következtetéseinek (58) bekezdésében indítványozza, hogy az ökopontrendszert ideiglenes megoldásként hosszabbítsák meg. A meghosszabbítás megfelel az érzékeny területek, mint például az alpesi régió környezetvédelmi politikájának. A 2002. december 12-i és 13-i koppenhágai Európai Tanács következtetéseinek (35) bekezdésében felkérte a Tanácsot, hogy 2002 vége előtt rendeletet fogadjon el a nehéz tehergépjárművek Ausztrián átmenő forgalmának ideiglenes megoldásáról a 2004-től 2006-ig terjedő időszakra.

(3) Erre az intézkedésre a 2010-ig tartó közlekedési politikáról szóló fehér könyvben előírt, az infrastruktúra használatának díjáról szóló keretjavaslat elfogadásáig van szükség.

(4) Ezt az intézkedést indokolja továbbá az is, hogy a környezetet meg kell védeni a rendkívül nagy számban közlekedő nehéz-tehergépjárművek átmenő forgalma által okozott szennyezés következményeitől.

(5) Az Európai Környezetvédelmi Ügynökség megállapítja, hogy az Európai Unió bővítése valószínűleg az átmenő forgalom nagymértékű növekedéséhez vezet. Az Ausztrián áthaladó nehéz-tehergépjárművekre alkalmazandó átmeneti pontrendszert tehát a bővítés figyelembevételével úgy kell meghosszabbítani, hogy az a csatlakozó országokra is kiterjedjen.

(6) Az Európai Közösség által aláírt és elfogadott, az Alpok védelméről szóló egyezmény (Alpok egyezmény) [5] különböző szabályokat állapít meg a nehéz teherforgalom csökkentésére az Alpok területén. Különösen azt írja elő, hogy az Alpokon belüli és az Alpokon áthaladó forgalom nagyságát, illetve az általa okozott veszélyeket olyan szintre kell csökkenteni, amely nem káros az emberekre, állatokra, növényekre és azok élőhelyére, azáltal hogy a forgalom - különösen a teherforgalom - nagyobb részét átirányítják a vasutakra, különösen a megfelelő infrastruktúra és a piaci elveknek megfelelő ösztönzők állampolgársági alapon történő megkülönböztetés nélküli biztosításával.

(7) Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal [6] összhangban kell elfogadni.

(8) Kiemelkedő fontosságú olyan megkülönböztetéstől mentes megoldásokat találni, amelyek összhangba hozzák a Szerződésből fakadó (a 6. cikket, az 51. cikk (1) bekezdését és a 71. cikket is beleértve), például a szolgáltatások és áruk szabad mozgásával kapcsolatos kötelezettségeket a környezetvédelemmel.

(9) Ezért a 2004. évre átmeneti pontrendszert kell bevezetni,

ELFOGADTA EZT A RENDELETET:

1. cikk

E rendelet alkalmazásában:

a) "jármű": a tagállamok területére vagy területéről történő, illetve a tagállamok területén áthaladó, Közösségen belüli közúti árufuvarozási piacra való bejutásról szóló, 1992. március 26-i 881/92/EGK tanácsi rendelet [7] 2. cikkében meghatározott járművek;

b) "nemzetközi fuvarozás": a 881/92/EGK rendelet 2. cikkében meghatározott nemzetközi fuvarozás;

c) "Ausztrián átmenő forgalom": az Ausztria területén áthaladó forgalom, amelynek mind indulási, mind érkezési helye Ausztrián kívül található;

d) "nehéz-tehergépjármű": minden 7,5 tonnát meghaladó megengedett legnagyobb össztömegű, valamely tagállamban bejegyzett, áruszállításra tervezett gépjármű, valamint minden 7,5 tonnát meghaladó megengedett legnagyobb össztömegű pótkocsis vagy félpótkocsis szerelvény, amelyet 7,5 tonnát meg nem haladó megengedett legnagyobb össztömegű, valamely tagállamban bejegyzett gépjármű vontat;

e) "közúti tranzitszállítás Ausztrián keresztül": nehéz-tehergépjárművek Ausztrián átmenő forgalma, akár rakománnyal, akár anélkül;

f) "két ország közötti fuvarozás": adott jármű olyan nemzetközi fuvarja, amelynek indulási/érkezési helye Ausztriában található, érkezési/indulási helye pedig egy másik tagállamban, és e fuvarral összefüggésben rakomány nélküli fuvarozást is végeznek.

2. cikk

E rendeletet a Közösség területén belüli nemzetközi közúti árufuvarozásra kell alkalmazni. Az átmeneti pontrendszer nem jelenti az Ausztrián áthaladó tranzitutak számának közvetlen korlátozását.

3. cikk

(1) Az Ausztrián áthaladó közúti tranzitszállítást magukba foglaló fuvarokra vonatkozóan a tagállamok közötti közúti áruszállítás bizonyos fajtáira vonatkozó közös szabályok létrehozásáról szóló, 1962. július 23-i első tanácsi irányelv [8] és a 881/92/EGK rendelet alapján a saját számlás és az ellenszolgáltatás fejében végzett fuvarozásra vonatkozóan létrehozott rendszert kell alkalmazni, e cikk rendelkezéseire is figyelemmel.

(2) 2004. január 1-jétől 2004. december 31-ig az Ausztrián átmenő forgalomban a környezetbarát nehéz-tehergépjárművek használatának ösztönzése céljából az alábbi rendelkezéseket kell alkalmazni:

a) azon nehéz-tehergépjárművek forgalma, amelyek egyébként öt vagy annál kevesebb pontot használnának, nem tartoznak az átmeneti pontrendszer hatálya alá;

b) a hat, hét vagy nyolc pontot használó nehéz-tehergépjárművek forgalma az átmeneti pontrendszer [9] hatálya alá tartozik;

c) a nyolcnál több pontot használó nehéz-tehergépjárművek forgalma tilos, a Görögországban bejegyzett ilyen nehéz-tehergépjárművek és bizonyos rendkívül speciális, nagy költségű és hosszú gazdasági élettartamú járművek forgalma kivételével;

d) az Ausztrián átmenő nehéz-tehergépjárművek összes NOx-kibocsátását az I. mellékletben megadott éves értékeknek megfelelően kell meghatározni;

e) a nehéz-tehergépjárműveknek tulajdonítható összes NOx-kibocsátás értékét az 1994. évi csatlakozási okmány 9. jegyzőkönyvében megállapított ökopontrendszer alapján kell meghatározni. Az ökopontrendszer szerint bármely Ausztrián átmenő nehéz-tehergépjármű a NOx-kibocsátásának megfelelő számú pontot kap [a gyártásmegfelelőségi (COP) vagy típus-jóváhagyási érték szerint engedélyezve]. E pontok kiszámításának és kezelésének módja a II. mellékletben található.

f) Ausztria kellő időben kiadja és hozzáférhetővé teszi az átmeneti pontrendszer kezeléséhez szükséges pontokat a II. melléklet alapján az Ausztrián átmenő nehéz-tehergépjárművekre vonatkozóan;

g) az éves összes NOx-kibocsátás kvótája az I. mellékletben található, és azt a Bizottság a 2003. évi ökopontrendszerre alkalmazandó elvek szerint kezeli és osztja el a tagállamok között, a 3298/94/EK bizottsági rendelet [10] rendelkezéseinek megfelelően.

h) A Közösség tartalékát képező ökopontok újraelosztását a 3298/94/EK rendelet 8. cikke (2) bekezdésében foglalt követelményeknek megfelelően, valamint még inkább a tagállamoknak juttatott pontok tényleges felhasználása szerint és az Ausztrián a Lindau-Bregenz-St. Margrethen (Hörbranz-Transit) útvonalon áthaladó fuvarozási vállalkozó egyedi igényei szerint kell súlyozni.

(3) Amennyiben az infrastruktúra használatáért felszámított díjról szóló "Eurovignette"-javaslatot 2004. december 31-ig nem fogadják el, a (2) bekezdés minden kikötését további egy évre, illetve amennyiben a javaslatot 2005. december 31-ig sem fogadják el, legfeljebb még további egy évre meg kell hosszabbítani [11]. 2006 után átmeneti pontrendszer nem alkalmazható.

(4) A Bizottság az átmeneti pontrendszert a 3298/94/EK rendelet alkalmazandó rendelkezéseinek megfelelően kezeli. A Bizottság szükség esetén az 5. cikk (2) bekezdésében említett eljárásnak megfelelően eljárva további intézkedéseket fogad el az átmeneti pontrendszerrel kapcsolatos eljárásokra, a pontok elosztására és az e cikk alkalmazásával kapcsolatos műszaki kérdésekre vonatkozóan.

4. cikk

(1) Ameddig a 3. cikk (2) bekezdését és adott esetben a 3. cikk (3) bekezdésének rendelkezéseit kell alkalmazni, a tagállamok kölcsönös együttműködési megállapodásaiknak megfelelően megteszik a Szerződéssel összeegyeztethető szükséges intézkedéseket az átmeneti pontrendszer rendeltetésellenes felhasználásának megakadályozására.

(2) A Bizottság 5. cikk alapján elfogadott határozatai összhangban vannak az alpesi régió egészére tervezett fenntartható közlekedéspolitikával.

(3) Az illetékes hatóságok által Ausztriában kiállított közösségi engedéllyel rendelkező fuvarozók nem jogosultak nemzetközi fuvar során árut szállítani, amennyiben a berakodás, és a kirakodás is Ausztrián kívül történik. Valamennyi ilyen, Ausztrián átmenő fuvar azonban a 3. cikk rendelkezéseinek hatálya alá tartozik.

(4) A szükséges mértékben a 3. cikk végrehajtásával kapcsolatos bármely ellenőrzési módról - az elektronikus rendszereket is beleértve - az 5. cikk (2) bekezdésében említett eljárásnak megfelelően kell határozni.

5. cikk

(1) A Bizottság munkáját egy bizottság segíti.

(2) Amennyiben e bekezdésre hivatkozás történik, az 1999/468/EK határozat 3. és 7. cikkét kell alkalmazni, tekintettel az említett határozat 8. cikkének rendelkezéseire.

(3) A bizottság eljárási szabályzatát maga állapítja meg.

6. cikk

Ez a rendelet az Európai Unió Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. december 22-én.

az Európai Parlament részéről

az elnök

P. Cox

a Tanács részéről

az elnök

A. Matteoli

[1] HL C 103. E, 2002.4.30., 230. o.

[2] HL C 221., 2002.9.17., 84. o.

[3] A 2003. február 12-i európai parlamenti vélemény (a Hivatalos Lapban még nem tették közzé), a 2003. március 28-i tanácsi közös álláspont (HL C 214. E, 2003.9.9., 1. o.) és a 2003. július 2-i európai parlamenti álláspont (a Hivatalos Lapban még nem tették közzé). A 2003. december 18-i európai parlamenti jogalkotói állásfoglalás (a Hivatalos Lapban még nem tették közzé) és a 2003. december 22-i tanácsi határozat.

[4] HL C 241., 1994.8.29., 361. o.

[5] Az 1996. február 26-i 96/191/EK tanácsi határozat (HL L 61., 1996.3.12., 31. o.).

[6] HL L 184., 1999.7.17., 23. o.

[7] HL L 95., 1992.4.9., 1. o. A 484/2002/EK európai parlamenti és tanácsi rendelettel (HL L 76., 2002.3.19., 1. o.) módosított rendelet.

[8] HL 70., 1962.8.6., 2005/62. o. A legutóbb a 881/92/EGK rendelettel (HL L 95., 1992.4.9., 1. o.) módosított irányelv.

[9] A 2004-ben felhasználható pontok az I. mellékletben találhatók.

[10] Az Ausztrián áthaladó nehéz-tehergépjárművekre vonatkozó tranzitjogok rendszerével (ökopontok) kapcsolatos részletes rendelkezések meghozataláról szóló, 1994. december 21-i 3298/94/EK (HL L 341., 1994.12.30., 20. o.) bizottsági rendelet. A legutóbb a 2012/2000/EK tanácsi rendelettel (HL L 241., 2000.9.26., 18. o.) módosított rendelet.

[11] A 2005-ben és 2006-ban felhasználható pontok az I. mellékletben találhatók.

--------------------------------------------------

I. MELLÉKLET

A 2004-ben, 2005-ben és 2006-ban rendelkezésre álló pontok

Év | Pontok az EU-15 számára |

2004 | 6593487 |

2005 | 6246462 |

2006 | 5899436 |

--------------------------------------------------

II. MELLÉKLET

A PONTOK KISZÁMÍTÁSA ÉS KEZELÉSE

1. Az Ausztria határát (bármely irányban) átlépő nehéz-tehergépjármű vezetőjének az alábbi dokumentumokat kell minden egyes határátlépéskor bemutatnia:

a) az adott jármű NOx-kibocsátására vonatkozó COP-értéket igazoló okmány;

b) az illetékes hatóság által kibocsátott érvényes pontkártya.

Az a) pontra vonatkozóan:

az EURO 0-ás, EURO 1-es, EURO 2-es és EURO 3 előírásnak megfelelő, az 1990. október 1-je után bejegyzett nehéz-tehergépjárművek esetében a COP-értéket igazoló okmány az illetékes hatóság által kiadott igazolás, amely tartalmazza a hivatalos COP-értéket a NOx-kibocsátásra vonatkozóan, vagy típusbizonyítvány, amelyen szerepel a jóváhagyás dátuma és a típusjóváhagyás céljára megállapított érték. Ez utóbbi esetben a COP-érték a típus-jóváhagyási érték plusz 10 %. Amennyiben egyszer ezt az értéket egy adott járműre vonatkozóan megállapították, azt a jármű élettartama alatt nem lehet megváltoztatni.

Az 1990. október 1-je előtt bejegyzett nehéz-tehergépjárművek esetében és az olyan nehéz-tehergépjárművek esetében, amelyekre nem nyújtottak be igazolást, 15,8 g/kWh értéket állapítanak meg.

A b) pontra vonatkozóan:

a pontkártya/öko-adathordozó bizonyos számú pontot tartalmaz, és az adott jármű COP-értéke alapján az alábbiak szerint jegyzik:

1. minden, az a) pontnak megfelelően számított g/kWh NOx-érték egy pontnak számít;

2. a NOx-kibocsátás értékeket felfelé kerekítik, amennyiben a tizedes érték 0,5 vagy annál több, egyébként lefelé.

2. A Bizottság három hónapos időközönként az 5. cikk (2) bekezdésében említett eljárásnak megfelelően kiszámítja a fuvarok számát és a nehéz-tehergépjárművekből származó NOx-kibocsátás átlagos szintjét, és statisztikai nyilvántartást vezet országok szerinti lebontásban.

--------------------------------------------------